Správa 
o stave realizácie geologických, sanačných a monitorovacích prác v lokalitách poškodených činnosťou bývalej Sovietskej armády s konkretizáciou postupu prác a finančných nárokov na nasledujúci rok

1.	Úvod

     Sanačné a monitorovacie práce v lokalitách poškodených činnosťou bývalej Sovietskej armády sa realizujú od roku 1993. Zásadné zmeny pri riešení problematiky kontaminovaných lokalít nastali  v rokoch 2001 – 2002, kedy Ministerstvo životného prostredia slovenskej republiky (ďalej len „MŽP SR“) zabezpečilo v zmysle uznesenia vlády SR 1196/2001 komplexné prehodnotenie realizovaných prác a vypracovanie rizikových analýz. Tým sa prešlo od rozhodovania o nutnosti sanačných opatrení na základe dovtedy používaných kritérií, prevzatých z tzv. „holandských“ noriem, k rozhodovaniu na základe riadenia rizík, čo v mnohých prípadoch umožnilo upustiť od realizácie projektovaných sanačných opatrení a zároveň sa dosiahla redukcia pôvodne vyčíslených nákladov, bez významnejšieho negatívneho dopadu na okolité zložky životného prostredia a zdravie ľudí. Uvedený prístup vychádza z európskych smerníc, týkajúcich sa ochrany životného prostredia, predovšetkým ochrany podzemných a povrchových vôd. 

     Na základe výsledkov rizikových analýz boli medzi lokality vyžadujúce si realizáciu ďalších nápravných opatrení zaradené lokality Sliač - Vlkanová, Rimavská Sobota a  Komárno, pričom na realizáciu sanačných opatrení bola vyčíslená suma 245,383 mil. Sk. Na monitorovacie práce navrhnuté pre všetky pôvodne riešené lokality (Sliač - Vlkanová, Rimavská Sobota, Komárno, Lešť, Nemšová, Ružomberok, Nové Mesto nad Váhom, Nové Zámky, Jelšava, Rožňava, Častkovce) bola na obdobie rokov 2003-2010 uvažovaná suma 95,76 mil. Sk. Celkový odhad finančných nákladov potrebných na dokončenie sanačných prác v poškodených lokalitách na roky 2003 – 2010, navrhnutý vo výške 341,143 mil. Sk, bol schválený uznesením vlády SR č. 1148/2003.   

     V zmysle záverov rizikových analýz (SAŽP, 2002) a rámcových návrhov sanačných a monitorovacích prác schválených uzneseniami vlády SR 1148/2003 a 772/2004 boli práce v rokoch 2003-2008 zamerané na lokality s najvyšším rizikom ohrozenia životného prostredia a zdravia ľudí, v ktorých bolo nevyhnutné pokračovať v sanačných opatreniach. Ide o lokality Rimavská Sobota, Sliač a Vlkanová, kde hlavnými kontaminantmi boli ropné látky, chlórované  a  aromatické uhľovodíky. Pretože spracované rizikové analýzy vychádzali zo starších údajov o rozsahoch znečistenia, bolo nevyhnutné predovšetkým zistiť aktuálny stav znečistenia. Pozornosť bola venovaná hlavne podzemným vodám, pretože rizikovými analýzami bolo pre tieto lokality zistené len riziko šírenia sa znečistenia podzemnými vodami.

2. Rozsah prác realizovaných v rokoch 2003 - 2008

     Za uvedené obdobie boli realizované sanačné a monitorovacie práce v lokalitách Rimavská Sobota a Sliač - Vlkanová v zmysle rámcových návrhov schválených uznesením vlády SR č. 772/2004. 
V lokalite Rimavská Sobota bol v celom období realizovaný potrebný monitoring s analýzou výsledkov a do 31. augusta 2005 tiež nevyhnutné sanačné čerpanie kontaminovaných vôd. Po zastavení vojenských aktivít v areáli VÚ bolo nutné sanačné čerpanie zastavené a následne bola lokalita uznesením vlády SR č. 124/2007 odovzdaná mestu a tiež povinnosti monitorovania prešli na nového majiteľa.

     Na sanačné a monitorovacie práce bola v období rokov 2003 až 2008 vynaložená zo štátneho rozpočtu celková suma 112 249 000,- Sk, z toho 109 984 000,- Sk z kapitoly Ministerstva obrany Slovenskej republiky (ďalej len „MO SR“) na zabezpečenie sanačných prác a prevádzkového monitorovania a 2 265 000,- Sk z kapitoly MŽP SR na prehodnotenie a odborné spracovanie výsledkov a zabezpečenie kontrolného monitoringu podzemných vôd. 

Tab. 1: Prehľad nákladov vynaložených v rokoch 2003-2008 na sanačné a monitorovacie práce v lokalitách znečistených v dôsledku pobytu jednotiek bývalej Sovietskej armády

Zodpovedný rezort	Rok 2003
(v tis. Sk)	Rok 2004
(v tis. Sk)	Rok 2005 
(v tis. Sk)	Rok 2006 
(v tis. Sk)	Rok 2007 
(v tis. Sk)	Rok 2008 
(v tis. Sk)	Spolu 
(v tis. Sk)	
MO SR	34 027,4	13 727,0	19 112,8	10 857,0	15 359,8	16 900,0	109 984,0	
MŽP SR 	0	     850,0	      245,0	    400,0	     500,0	     270,0	    2 265,0	
Spolu: 	34 027,4	14 577,0	19 357,8	11 257,0	15 859,8	17 170,0	112 249,0	

Sliač

-	v potrebnom rozsahu bolo v celom období vykonávané nutné sanačné čerpanie drénu L-1 vyvolané vytekaním kontaminovanej vody na terén, ku ktorému dochádza po zastavení čerpania drénu v jeho dolnej časti 
-	v roku 2004, 2005 a 2006 boli realizované odbery vzoriek podzemných vôd, analýza účinnosti čistenia kontaminovaných vôd a tiež analýza výsledkov predchádzajúcich prác so zhodnotením súčasného stavu kvality podzemných vôd a trendov ich zmien, prepočet rizika šírenia sa znečistenia podzemnými vodami
-	v roku 2007 bol vykonaný kontrolný odber vzoriek vôd, ktorý identifikoval oblasť s pretrvávajúcou fázou ropných látok na hladine. Bolo navrhnuté podrobnejšie zmapovanie rozsahu znečistenia v tejto oblasti a spracovanie špecifickej rizikovej analýzy s návrhom na ďalší postup
-	v roku 2008 bol vykonaný doplňujúci prieskum rozsahu znečistenia a riziková analýza pre časť Sever II  ohnisko 1 a ohnisko 2 a  na jej základe spracovaný projekt sanácie. Tiež bolo zabezpečené nevyhnutné čerpanie znečistených podzemných vôd drénmi L1 a L 2, vrátane ich čistenia a zber voľnej fázy z niektorých objektov

Vlkanová

-	v roku 2004 bola vykonaná analýza výsledkov predchádzajúcich prác, prehodnotenie rizikovej analýzy z roku 2002
-	v rokoch 2005 – 2008 prebiehali odbery a analýzy vzoriek podzemných vôd, hodnotenie stavu kvality podzemných vôd a trendov ich zmien a prepočty rizika šírenia sa znečistenia podzemnými vodami s doplnením databázy a priebehu trendov kvality podzemných vôd 

	Odbery vzoriek vôd a ich analýzy v lokalitách Sliač a Vlkanová v roku 2008 ako aj kontrolných vzoriek na všetkých lokalitách v predchádzajúcich rokoch, boli vykonané na VÚVH prostredníctvom ich expertov a Národného referenčného laboratória. 

3. Aktuálny stav znečistenia v lokalitách a návrh ďalších prác

     Výsledky všetkých doterajších prác na sledovaných a hodnotených lokalitách je možno zosumarizovať do nasledovných záverov:  

Lokalita Sliač

     Na základe prehodnotenia doteraz vykonaných sanačných a monitorovacích prác realizovaných v predchádzajúcich rokoch a s ohľadom na výsledky rizikovej analýzy boli konštatované nasledovné závery:
•	znečistenie podzemných vôd nad sanačný limit 1 mg/l je v súčasnej dobe obmedzené na niektoré priestorovo malé oblasti
•	znečistenie zemín vplyvom zvýšenia sanačného limitu na 1000 mg/kg, realizácie doterajších sanačných prác a vplyvom prebiehajúcej prirodzenej atenuácie (odborný odhad) redukované na objem 14 950 m3 (pôvodne 43 701 m3). Pri jeho priemernej hrúbke 3 m je jeho celková plocha cca 5 000 m2. Znečistenie zemín nevytvára súvislú plochu, ide o lokálne ohniská znečistenia  charakteru, ktoré sú rozptýlené na ploche cca 1 250 000 m2, predstavuje teda z tejto plochy  0,4%
•	rizikovou analýzou (SAŽP, 2002) bolo identifikované riziko šírenia znečistenia z dvoch ohnísk znečistenia na tejto lokalite
•	na základe výsledkov monitorovania kvality podzemnej vody za obdobie rokov 1991-2002, ako aj kontrolných odberov realizovaných v rokoch 2004-2007 a spracovaných časových priebehov možno konštatovať, že kvalita podzemnej vody sa nezhoršuje 
•	existujúce zvyšky znečistenia ropnými látkami sú v podobe ganglií naviazané na horninové prostredie, sú málo pohyblivé a výskyt voľnej fázy na hladine podzemnej vody je  v priebehu roka občasný (naviazaný na kolísanie hladiny podzemnej vody)
•	v prípade čiastkovej lokality Sliač – Sever II  ohnisko 1 a ohnisko 2 bolo  potrebné prehodnotiť rozsah výskytu voľnej fázy na hladine podzemných vôd a riziká z jej existencie a  spracovať rizikovú analýzu pre znečistenie v tejto oblasti a na jej základe navrhnúť nevyhnutný rozsah sanačných prác na ďalšie roky 
•	čerpanie podzemnej vody z drénov (L1 a L2) bolo výrazne účinnejšie v dréne L1, prevádzkou ktorého bolo zachytené znečistenie, stanovené ako NEL IR a materiálovou bilanciou prepočítané na celkovú hmotnosť kontaminantu v podzemnej vode v celkovom  množstve 723,55 kg, zatiaľ čo drénom L2 iba 9,1 kg. V roku 2008 sa  odčerpávaním voľnej fázy  odstránilo  2 205 l ropných produktov 
•	problematickým miestom na  lokalite Sliač je okrem oblasti Sever II (ohnisko 1 a ohnisko 2) dolná časť drénu L1, kde dochádza v dôsledku drenážneho účinku drénu k akumulácii kontaminovanej vody a voľnej fázy ropných látok  v jeho najnižšej časti a ich  výstupu nad úroveň terénu v prípade jeho nečerpania. Oponentúra výsledkov hydrodynamických skúšok poukázala na potrebu jeho ďalšieho prevádzkovania, aby sa zabránilo vytekaniu vody a kontaminantu z drénu pri vyšších hladinách podzemných vôd.

Na základe uvedených záverov a skutočností sa navrhuje nasledovný postup prác:
 
1.	Na lokalite Sliač zabezpečovať prevádzkový monitoring v modifikovanom rozsahu, predovšetkým pre  oblasti A-Sever II (vrty HS15, HS12, PV20, T29, PV232, A1-4, A1-3, HS4, SV12, A1-2), C1-Sever I (A2-2, HLJ14, PV18, PV32), F-Juh II (HLJ3, PV14, HM5, HSK4), E-Majer (HM6, HM7), G-Juh I (HSJ3, HSJ6),  H-Garážové dvory (HGD2, HSK2, HGD7, LK2). Vzhľadom na pomalý transport znečistenia a trend poklesu sledovaných hodnôt je prevádzkový monitoring možné vykonávať s frekvenciou jedenkrát ročne, vrátane merania hladín podzemnej vody.
2.	Na základe výsledkov doplňujúceho prieskumu rozsahu výskytu voľnej fázy na hladine podzemných vôd v oblasti Sliač – Sever a konečnej rizikovej analýzy špecifickej pre túto čiastkovú lokalitu pokračovať v efektívnych sanačných opatreniach v zmysle projektu schváleného v roku 2008 s predpokladom ukončenia celej úlohy v roku 2011. 
3.	Popri sanačných opatreniach vykonávať nutné sanačné čerpanie a čistenie kontaminovaných vôd prevádzkovaním drénu L1 v takom rozsahu, ktorý zabráni povrchovému rozlievaniu drénovaných vôd a rozširovaniu kontaminácie na už vyčistené súkromné pozemky.   

Lokalita Vlkanová

     Na lokalite boli v období rokov 1992 – 2001 realizované rozsiahle sanačné práce. V správe z rizikovej analýzy sa uvádza, že oproti pôvodnému stavu bola kontaminácia podzemnej vody plošne zredukovaná na asi 8 % pôvodnej plochy. Priemerná koncentrácia obsahov NEL v čerpanej vode na vstupe do čistiaceho procesu bola k roku 2001 pod sanačným limitom 0,3 mg/l.
     Napriek vykonaným sanačným prácam však stále na lokalite existujú ohniská znečistenia. Rizikovou analýzou (SAŽP, 2002) nebolo pre stav v roku 2000 preukázané riziko vyplývajúce z existencie znečistenia zemín a podzemných vôd. Je predpoklad, že vplyvom prirodzených atenuačných  procesov, prebiehajúcich od roku 2000 do roku 2008, je skutočný súčasný stav, čo do rozsahu dokumentovaného znečistenia ešte o 40 - 50 % nižší, čo potvrdzujú aj výsledky kontrolných odberov vzoriek podzemných vôd. Platnosť výsledkov doterajších rizikových analýz sa vzťahuje len na súčasný spôsob využívania lokality.  V prípade zmeny charakteru jej využitia bude nutné výsledky rizikovej analýzy prehodnotiť. V januári 2007 odovzdala riešiteľská organizácia INGEO a.s. Žilina čiastkovú záverečnú správu z vykonaných geologických a sanačných prác na lokalite Vlkanová. Čiastková záverečná správa dokumentuje, že k novembru 2004 (posledné plošné vzorkovanie zemín) boli na lokalite dekontaminované tri štvrtiny pôvodného objemu nadlimitne znečistených zemín. Kvalita vody vo veľkej väčšine objektov vykazuje zostupný trend obsahu znečisťujúcich látok a kvalita vody vykazuje v súčasnosti hodnoty koncentrácie znečisťujúcich látok menšie, ako je stanovený limit. To potvrdzuje výsledky rizikovej analýzy (SAŽP, 2002), podľa ktorej v lokalite nie je v súčasnej dobe riziko šírenia sa znečistenia podzemnými vodami. 

Na základe uvedených záverov sa navrhuje nasledovný postup prác:

1.	Zo záverov rizikovej analýzy vyplynulo, že nie je potrebné pokračovať v sanačných prácach a existujúca čistiareň kontaminovaných vôd bude využitá na iné účely.  
2.	V lokalite je naďalej realizovaný posanačný monitoring kvality podzemných vôd. 
3.	Ak sa v priebehu monitoringu zistí v niektorom monitorovacom objekte významný nárast koncentrácie znečistenia, navrhuje sa realizovať sanačné čerpanie podzemných vôd existujúcimi vrtmi v tejto oblasti, prípadne monitorovacími vrtmi. 
4.	Frekvencia  vzorkovania z uvedených monitorovacích objektov by mala byť 2 x do roka, vzhľadom na pomerne vysoké hodnoty filtračných koeficientov.

4.	Odhad nákladov za rok 2010
                 
Sliač, Vlkanová 
Opatrenie	Činnosť	Náklady
             v  € / Sk	
1. 	Lokalita Sliač	730266,22 / 22 000 000,00	
2. 	Lokalita Vlkanová 	     8 298,48 /      250 000,00	
	Spolu MO SR	 738 564,00 / 22 250 000,00	

	V zmysle § 19 ods. 1 zákona č. 569/2007 o geologických prácach zhotoviteľ geologických prác s písomným súhlasom objednávateľa bezodplatne odovzdá záverečnú správu a inú geologickú dokumentáciu právnickej osobe poverenej ministerstvom  (odbor geofondu  ŠGÚDŠ) v určenom rozsahu a v úprave na trvalé uchovanie a ďalšie využitie, a to do jedného mesiaca od jej schválenia alebo od jej prevzatia podľa § 18 ods. 2 a ods. 3. 

Vysvetlivky: 
NEL – nepolárne extrahovateľné látky (uhľovodíky ropného pôvodu) 
NEL IC – nepolárne extrahovateľné látky stanovené  infračervenou spektrometriou
NEL IR - nepolárne extrahovateľné látky stanovené  ultrafialovou spektrometriou